COSME je program EU za izboljšanje konkurenčnosti podjetij, zlasti malih in srednjih podjetij (MSP). Temelji na programu za podjetništvo in inovativnost (PPI) za obdobje 2007−2013, vzpostavljenem na podlagi okvirnega programa za konkurenčnost in inovativnost. Namenjen je čim večjemu ustvarjanju povezav z drugimi programi EU za porabo sredstev, zlasti z evropskimi strukturnimi in investicijskimi skladi ter programom Obzorje 2020, ki vključuje inovacijske dejavnosti, ki so bile prej del PPI.

Proračun programa COSME se izvršuje s štirimi proračunskimi vrsticami z odobritvami, določenimi z ustreznim revidiranim sklepom o financiranju za leto 2016. Po prištetju prispevkov tretjih držav, neporabljenih odobritev iz prejšnjega programskega obdobja in različnih prerazporeditev so sredstva, ki so bila na voljo za leto 2016, znašala:

To poročilo vsebuje pregled izvrševanja proračuna programa COSME leta 2016 v skladu z zahtevami Uredbe. Glede na večletno trajanje številnih projektov je bila sprejeta odločitev, da se objava odloži in tako omogoči vključitev celovitih rezultatov in podatkov v poročilo.

Komisija je odgovorna za splošno izvajanje programa COSME. Prvi cilj se izvaja s finančnimi instrumenti, za katere je pooblaščen Evropski investicijski sklad (EIF). Cilj 2, 3 in 4 so se prenesli pretežno na Izvajalsko agencijo za mala in srednja podjetja (agencija EASME). Posredno upravljanje s strani mednarodnih organizacij je predvideno tudi za nekatere analitične dejavnosti in primerjalne analize.

Sklep o financiranju podpornih ukrepov določa prispevek v višini 4 711 000 EUR, vključen v proračunsko vrstico 02 02 01 splošnega proračuna EU za leto 2016.

V povprečju je bilo 84 % dejavnosti programa COSME, z izjemo dostopa do financiranja, prenesenih na agencijo EASME .

Skupaj je bilo dodeljenih 94,4 % od 358 milijonov EUR razpoložljivih sredstev. Za plačila je stopnja izvrševanja v povprečju znašala 75 %.





2.1 Dostop do financiranja

Uredba o COSME določa, da bi moralo biti najmanj 60 % skupnih proračunskih sredstev (1,4 milijarde EUR) dodeljenih za finančne instrumente za obdobje 2014–2020.

Leta 2016 je dostop do financiranja predstavljal 62,5 % finančnih sredstev za program COSME.

221 milijonov EUR je bilo na voljo za finančne instrumente in spremljevalne ukrepe, vključno s prevzemi in sodelovanjem tretjih držav.

137 milijonov EUR je bilo dodeljenih za jamstveno shemo za posojila v programu COSME , 70 milijonov EUR pa za kapitalski instrument za rast v programu COSME.

Leta 2016 je bilo 0,8 milijona EUR dodeljenih za spremljevalne ukrepe, pa tudi spodbujanju finančnih instrumentov, zbiranju podatkov o dostopu MSP do financiranja ter študiji o izboljšanju dostopa MSP do trgov javnega kapitala.

Jamstvena shema za posojila v programu COSME

Do konca leta 2016 je bilo s finančnimi posredniki v 21 državah (18 državah članicah in treh tretjih državah) podpisanih 67 jamstvenih sporazumov. Več kot 143 000 MSP je prejelo financiranje (51 000 leta 2015) v znesku skoraj 5 547 milijonov EUR. To kaže, da jamstvena shema za posojila z zagotavljanjem financiranja bolj tveganim MSP, ki sicer ne bi imela dostopa do takega financiranja, pomembno vpliva na realno gospodarstvo v EU in drugih državah, ki sodelujejo v programu COSME. Poleg tega je združevanje sredstev z Evropskim skladom za strateške naložbe omogočilo, da so se neoptimalne finančne razmere v državah članicah obravnavale veliko hitreje, kot bi to bilo mogoče samo v okviru jamstvene sheme za posojila, s čimer se je znatno pospešilo prepotrebno financiranje gospodarstva.

Kapitalski instrument za rast v programu COSME

Evropski investicijski sklad je leta 2016 v okviru kapitalskega instrumenta za rast v programu COSME podpisal štiri zaveze. Ta sredstva so bila usmerjena predvsem v naložbe v Nemčiji, v Združenem kraljestvu in na Švedskem, vendar so bila na voljo tudi za naložbe v drugih državah in za čezmejne naložbe. Pričakovani obseg naložb v upravičene končne prejemnike znaša skoraj 470 milijonov EUR. Vse štiri operacije, podpisane leta 2016, se nanašajo na sklade za fazo rasti in širitve. Konec leta 2019 je bilo podpisanih devet operacij: šest za sklade za fazo rasti in širitve, tri pa za večstopenjske sklade, ki delujejo v povezavi s kapitalskim instrumentom InnovFin za zgodnjo fazo razvoja, vzpostavljenim v okviru programa Obzorje 2020.

Dejavnosti osveščanja

Komisija je v letu 2016 še naprej posodabljala in spodbujala enotni portal o finančnih instrumentih EU. Portal je enotna informacijska točka za MSP, ki iščejo financiranje EU v Evropi. Zagotavlja in redno posodablja kontaktne podatke približno 1 500 posrednikov, ki zajemajo finančne instrumente EU iz različnih programov (COSME, Ustvarjalna Evropa, Program Evropske unije za zaposlovanje in socialne inovacije, evropski strukturni in investicijski skladi, Evropski sklad za strateške naložbe, InnovFin, finančni instrument za okolje, instrument za razvoj podjetij in inovacije na zahodnem Balkanu, lastna sredstva EIB/EIF). Zajeti finančni instrumenti zagotavljajo dostop do več kot 120 milijard EUR v sedemletnem obdobju.

Komisija je v sodelovanju z nacionalnimi deležniki in partnerskimi organizacijami leta 2016 organizirala tudi tri dogodke: srečanje žirije za podelitev nagrade evropskim manjšim podjetjem s srednjo tržno kapitalizacijo, delavnico o stroških izpolnjevanja davčnih obveznosti za MSP ter novinarski seminar z 28 novinarji (po eden za vsako državo članico), da bi jih seznanila s finančnimi instrumenti EU.

Komisija skupaj z Evropsko centralno banko izvaja redne raziskave o dostopu podjetij do financiranja (Surveys on the Access to Finance of Enterprises – SAFE). Te raziskave zagotavljajo informacije o finančnem položaju, potrebah po financiranju, dostopu do financiranja in pričakovanjih MSP. Rezultati iz leta 2016 so pokazali, da je bil leta 2016 dostop do financiranja najpomembnejša skrb za 9 % MSP v EU (to število se je zmanjšalo z več kot 15 % leta 2013), bančna posojila pa so ostala najpomembnejša oblika zunanjega financiranja za 50 % MSP.

2.2 Dostop do trgov